
Kötőtű és katéter. Népesedési politika és abortuszkorlátozás a "Ratkó-korszakban"

A dolgozat a „Ratkó-korszak” (1952–1953) népesedéspolitikai intézkedéseit és azok társadalmi hatásait vizsgálja, amelyek célja a születésszám növelése és a női reproduktív jogok állami ellenőrzés alá vonása volt. A dolgozat a pártállam népesedéspolitikáját és annak végrehajtását elemzi Michel Foucault kormányzáselmélete alapján, rámutatva, hogyan vált a nők reprodukciós képessége a biopolitika eszközévé, és milyen módokon kényszerítette a politika a nőket biológiai szerepük betöltésére. A kutatás az 1952–1953-as évek abortuszperekkel kapcsolatos bírósági határozatainak kvalitatív elemzésére támaszkodva ad mélyebb betekintést a népesedéspolitika megvalósulásába – ezáltal olyan módon bővítve a korszakról szóló tudásanyagot, amely eddig kevéssé volt jellemző hazánkban, ezáltal hozzájárulva a korszak jobb megértéséhez.
Az elemzések alapjául Michel Foucault biohatalomról és kormányzásról szóló elméletei szolgálnak, amelyek lehetőséget teremtenek a népesedéspolitika széleskörű értelmezéséhez és megértéséhez. A dolgozat rávilágít a korszak állami törekvéseinek összetettségére, egyfelől az egyének életének ellenőrzése és optimalizálása érdekében alkalmazott biohatalmi eszközökre, másfelől arra, miként használta a kormányzat a reprodukció feletti hatalmat saját politikai és ideológiai céljai érdekében.
A dolgozat kulcsfontosságú kérdéseket vizsgál, úgy mint: a korszak negatív megítélésének oka, a népesedéspolitika és annak végrehajtásának módszerei és eredményei, valamint a nők helyzetének és szerepének értelmezése az adott történelmi kontextusban. A kutatás eredményei azt mutatják, hogy a nők, mint a biohatalom alanyai, kettős teherrel szembesültek a korszak politikai és társadalmi elvárásai miatt – hiszen ekkor már mind a reproduktív, mind a produktív munkában jelentős szerep hárult rájuk. Az eredmények szélesebb távlatban értelmezhetőek a szocialista kormányzati stratégiák és azok hatásai szempontjából, ugyanis a szocialista ideológia központi szerepet játszott a népesedési politikában.



